钦定古今图书集成/历象汇编/庶征典/第125卷 > 吴
## 钦定古今图书集成/历象汇编/庶征典/第125卷 > 吴

### 大帝赤乌八年鸿水溢

按《吴志孙权传》：“赤乌八年夏，茶陵县鸿水溢出，漂居
民二百馀家。”

赤乌十三年八月，鸿水溢。

按：《吴志孙权传》云云。

按《晋书五行志》，“十三年秋，丹阳故鄣等县又鸿水溢
出。”按权称帝三十年，竟不于建邺创七庙，惟父坚一
庙，远在长沙，而郊祀礼阙。嘉禾初，群臣奏宜郊祀，又
不许。永年虽一南郊，而北郊远无闻焉。吴、楚之庙，亦
不见秩，反祀罗阳妖神，以求福助。天戒若曰，权简宗
庙，不祷祠，废祭祀，故示此罚，欲其感悟也。

### 太元元年大风涌水

按《吴志孙权传》：“太元元年秋八月朔，大风，江海涌溢，
平地深八尺。”

按《晋书五行志》，“太元元年，吴又有大风涌水之异。是
冬，权南郊，宜是鉴咎征乎？还而寝疾，明年四月薨。”一
曰，权时信纳谮诉，虽陆逊勋重，子和储贰，犹不得其
终，与汉安帝听谗免杨震废太子同事也。且赤乌中
无年不用兵，百姓愁怨。八年秋，将军马茂等又图逆。

### 会稽王五凤元年大水

按《吴志孙亮传》：“五凤元年夏，大水。”

按《晋书五行志》：“吴孙亮五凤元年夏，大水。亮即位四
年，乃立权庙。又终吴世，不上祖庙之号，不修严父之
礼，昭穆之数有阙。亮及休皓又并废二郊，不秩群神。
此简宗庙不祭祀之罚也。”又是时孙峻专阴胜阳之
应乎？

### 景帝永安四年大水

按《吴志孙休传》：永安四年“夏五月，水泉涌溢。”

按《晋书五行志》：“永安四年五月，大雨，水泉涌溢。昔岁
作浦里塘，功费无数，而田不可成，士卒死叛，或自贼
杀，百姓愁怨，阴气盛也。休又专任张布，退盛冲等，吴
人，贼之应也。”

永安五年，大水。

按《吴志孙休传》：五年“八月壬午，大雨震电，水泉涌溢